《入山》
宋代·刘敞

连山何丛丛，相背复相向。盘溪殆千曲，险石弥万状。

或疑天地翻，斗起渤碣浪。蹙沓更腾凌，变化倏奇壮。

舟车未为用，夷夏永觖望。凿空伊谁氏，重译肇霸王。

茫茫千万岁，冉冉道交丧。薄伐策已卑，割据事逾妄。

衣冠惨分裂，玉帛敝辞让。至仁有柔服，远驭耻惩创。

非无一丸泥，不乏万人将。齐雠纾九世，鲁锦轻百两。

羊肠劳跻攀，鱼齿困沿并。彼岐亦云岨，易简德固旷。

大哉天作诗，因见圣者量。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。